
  Každej žene, ktorá si vypočula,


  že by sa mala viac usmievať.


  Kašlite na to. Robte si, čo chcete.


  ZOZNAM SKLADIEB


  


  Midnight Rain – Taylor Swift


  Sex, Drugs, Etc. – Beach Weather


  Top of the World – Pussycat Dolls


  The Lazy Song – Bruno Mars


  Flawless – Beyonce


  Most Girls – Pink


  Talking Body – Tove Lo


  Rude Boy – Rihanna


  I Wanna Be Yours – Arctic Monkeys


  Te Amo – Rihanna


  1. KAPITOLA


  Sloane

  Dnes som síce nemala v úmysle vlámať sa do luxusnej vily v Grécku za desaťtisíc dolárov za noc, no plány sa menia a človek sa musí prispôsobiť. Najmä, keď si vaši klienti zaumienia, že vám budú čo najviac strpčovať život.


  Kým som sa šplhala na rímsu terasy a prehupla sa cez zábradlie, odrela som si kolená o betón. Ak si kvôli nemu zničím úplne nové šaty od Stelly Alonso, zabijem ho. Potom ho oživím, nech to dá do poriadku, a zabijem ho znova.


  Mal šťastie – na dlažbu terasy som dopadla bez problémov a obula si lodičky, ktoré som si sem pred chvíľou prehodila. Ťažké dunenie vlastného srdca ma sprevádzalo až k posuvným skleným dverám. K čítačke som priložila univerzálny kľúč, ktorý som si „požičala“ od jednej z chyžných.


  Mohla som použiť aj hlavný vchod, bol však príliš na očiach. Zadná terasa predstavovala jedinú možnosť.


  Čítačka zabzučala a na zlomok sekundy som si myslela, že sa dvere neotvoria. Vzápätí však zablikala nazeleno. S úľavou som vydýchla a hneď nato opäť zaťala zuby.


  Vlámať sa dnu bola tá ľahšia časť. No dostať ho do západu slnka do inej krajiny bolo horšie.


  Urobila som si rýchlu odbočku do kuchyne a potom prešla cez obývačku do hlavného apartmánu. Pri pohľade na prázdne pivové fľaše, ktoré lemovali linku, ma striaslo. Stálo ma to všetku silu vôle, aby som ich nevyhodila do triedeného odpadu, nevydezinfikovala mramorovú dosku a neprevoňala miestnosť osviežovačom vzduchu.


  Sústreď sa. V stávke bola moja povesť, profesionálna aj súkromná.


  Hoci skoré popoludňajšie slnko zaplavovalo vilu svetlom, vnútri panoval chlad a ticho. Spálňa bola ešte chladnejšia a tichšia.


  Možno práve preto mi jeho blesková reakcia takmer vyrazila dych. Len čo som bez váhania vyliala misku ľadovej vody na spiaceho muža, silnou rukou mi bleskovo zovrel zápästie. Miska s treskotom dopadla na zem, všetko sa so mnou zatočilo. Skôr než som sa stihla spamätať, stiahol ma k sebe, prevrátil sa a pritlačil ma o posteľ.


  Zhora na mňa civel Xavier Castillo, príťažlivú tvár mal skrivenú do zachmúrenej grimasy.


  Bol jediným potomkom najbohatšieho Kolumbijčana a mojím najproblematickejším klientom. Zvyčajne pôsobil až trestuhodne ležérne. No na spôsobe, akým mi zvieral hrdlo, nebolo ležérne vôbec nič. Ani na tých osemdesiatich kilách svalov, ktoré ma pod sebou väznili.


  Zamračenie z jeho tváre pomaly vyprchalo a nahnevaný výraz vystriedalo poznanie a záblesk zdesenia. „Sloane?“


  „Tak sa volám.“ Zdvihla som bradu a zo všetkých síl sa snažila ignorovať teplo jeho tela, ktoré tak ostro kontrastovalo s vlhkým matracom. „A teraz by si ma láskavo mohol pustiť. Ničím si šaty za sedemsto dolárov.“


  „Mierda,“ precedil pomedzi zuby a povolil zovretie, aby som sa mohla zdvihnúť. „Čo tu stváraš, doriti?“


  „Robím si svoju robotu.“ Odsotila som ho a postavila sa na nohy. Zdá sa mi to, alebo sa tu citeľne ochladilo? „Dnes je dvanásteho. Veľmi dobre vieš, kde by si mal byť. A rozhodne nie tu.“ Prebodla som ho pohľadom, ktorý nepripúšťa nijaké námietky.


  „Myslel som si, že sa sem niekto vlámal. Mohol som ti ublížiť.“ Len čo pochopil, že som ho neprišla okradnúť ani uniesť, mračná na jeho tvári sa rozplynuli a nahradil ich ten typický, drzý úškrn. Xavier sa znovu uvelebil na posteli. Ako stelesnenie dokonalej nonšalancie. „Technicky vzaté, vlámala si sa sem. Ale si veľmi pekný votrelec. Ak si túžila po mojej spoločnosti v posteli, stačilo len povedať. Nemusela si robiť také okolky.“ Nadvihol obočie a pohľadom zavadil o misku na zemi. „A ako si sa sem vôbec dostala?“


  „Ukradla som univerzálny kľúč, ale nezahováraj.“ Za tie tri roky, čo som pre Xaviera pracovala, som si na jeho triky zvykla. „Už je jedna hodina. Na letisku na nás čaká tvoje lietadlo. Ak vyrazíme do pol hodiny, stihneme prísť do Londýna a pripraviť sa na večerný galavečer.“


  „Super plán.“ Xavier sa pretiahol a zívol. „Má to len jeden háčik. Nikam nejdem.“


  Nechty sa mi zaryli do dlaní, skôr než som sa stihla ovládnuť. Dýchaj. Nezabúdaj, že zavraždiť klienta sa nepokladá za profesionálne.


  „Vylezieš z tej postele,“ precedila som mrazivým hlasom, ktorý by dokázal premeniť posledné kvapky vody na jeho koži na ľad. „Nastúpiš do lietadla, s úsmevom na tvári sa zúčastníš na tom galavečere a ako správny zástupca rodiny Castillovcov tam ostaneš až do konca. Pretože ak nie, prisahám, že sa vlastnoručne postarám o to, aby si už nikdy nemal ani sekundu pokoj. Budem sa objavovať na každej párty, na ktorú pôjdeš, odháňať každú naivku, ktorá ti padne do oka, a dávať na čiernu listinu všetkých tvojich kumpánov, ktorí podporujú tvoje najhoršie nápady. Dokážem ti urobiť zo života peklo, tak si zo mňa nerob nepriateľa.“


  Xavier si znova zívol.


  Naša dynamika sa niesla presne v tomto duchu už od chvíle, keď ma pred tromi rokmi najal jeho otec. Bolo to krátko predtým, ako sa Xavier presťahoval z Los Angeles do New Yorku. Už s ním však viac nebudem zaobchádzať ako v rukavičkách.


  „Takže ty si moja nová PR manažérka.“ Xavier sa rozvalil na stoličke a vyložil si nohy na môj stôl. Biele zuby mu kontrastovali s opálenou pokožkou a v očiach sa mu zračila prefíkanosť, z ktorej sa mi okamžite zježili chlpy na krku. Svojho najlukratívnejšieho klienta som nepoznala ani desať sekúnd a už som ho z duše nenávidela.


  „Zložte si láskavo tie nohy z môjho stola a posaďte sa ako dospelý človek.“ Vôbec ma nezaujímalo, že mi Alberto Castillo platí trojnásobok bežnej sadzby, len aby som mu postrážila synáčika. V mojej vlastnej kancelárii si ku mne nebude nikto dovoľovať. „V opačnom prípade sa môžete zdvihnúť a utekať otcovi vysvetliť, prečo ste od svojej PR manažérky dostali kopačky hneď v prvý deň. Predpokladám, že by to malo dosť negatívny vplyv na váš prísun peňazí.“


  „Aha, takže aj ty si ten typ.“ Poslúchol, ale pri zmienke o otcovi mu zamrzol úsmev. „Škrobená suchárka, ktorá dodržiava pravidlá. Jasné. Namiesto mena si sa mala predstaviť rovno takto.“


  Zaťala som päste tak silno, že mi v dlani prasklo najobľúbenejšie pero.


  Nie som poverčivá, no aj tak mi bolo jasné, že to pre našu budúcu spoluprácu neveští nič dobré.


  Mala som pravdu.


  Isté prešľapy som mu tolerovala. S Castillovcami som, koniec koncov, uzavrela svoj najväčší kontrakt, ale mojou úlohou bolo udržať povesť ich rodiny bez poškvrny, a nie utierať dedičovi zadok.


  Xavier bol dospelý. Nastal čas, aby sa podľa toho ­

  správal.


  „Tomu hovorím hrozba,“ zatiahol, akoby ho to vôbec netrápilo. „Každá párty a každá žena? To ma musíš naozaj zbožňovať.“ Vyliezol z postele ako lenivá šelma, ktorá sa práve prebudila. Na bokoch mu voľne viseli sivé tepláky, odhaľujúc zlatohnedú pokožku a vyrysované svaly, aké by človek nečakal u niekoho, kto väčšinu dní preflámuje alebo prespí. Po obnaženej hrudi, pleciach a ramenách sa mu v spletitých vzoroch vinuli atramentové tetovania.


  Na komkoľvek inom by som tú drsnú mužskú krásu priam hltala pohľadom, ale toto bol Xavier Castillo. Skôr by som sa znova dokázala rozplakať, než na ňom začala obdivovať niečo iné ako jeho príslovečnú nezáväznosť.


  „Neboj sa, Luna,“ hlesol, a keď zachytil môj skúmavý pohľad, letmo sa usmial. „Nikomu nepoviem, že som tvoj obľúbenec.“


  Niekedy ma oslovil mojím pravým menom. Inokedy mi hovoril Luna. Nebola to moja prezývka ani stredné meno a nijako to nesúviselo s menom Sloane, no odmietal mi prezradiť, prečo ma tak nazval. Už dávno som prestala naliehať, aby s tým skončil alebo mi to vysvetlil.


  „Čo keby si to bral vážne aspoň raz?“ zahriakla som ho. „Tá akcia sa predsa koná na počesť tvojho otca.“


  „Práve preto tam nejdem. Foter aj tak nepríde, takže si žiadnu cenu neprevezme.“ Úsmev mu z tváre nezmizol, no v očiach sa mu nebezpečne zablysklo. „Je na smrteľnej posteli, zabudla si?“


  Tie slová dopadli medzi nás ako bomba a vysali z miestnosti všetok vzduch. Mlčky sme na seba hľadeli. Jeho neotrasiteľný pokoj bol ako hrádza, o ktorú sa lámala moja narastajúca frustrácia.


  Vzťahy v rodine Castillovcov boli notoricky komplikované, ale Alberto Castillo si ma nenajal, aby som riešila ich rodinné spory, ale aby som sa starala o ich povesť. To platilo do momentu, kým sa ich súkromné drámy nedostali na verejnosť.


  „Ľudia si už aj tak myslia, že si len papalášsky synáčik a darmožráč, ktorý kašle na povinnosti, odkedy mu ochorel otec.“ Nechodila som okolo horúcej kaše. „Ak sa neukážeš na ceremónii, kde ho majú oceniť ako Filantropa roka, médiá ťa zožerú zaživa.“


  „To robia aj bez toho. A oceniť?“ Xavier pochybovačne zdvihol obočie. „Ten chlap každý rok vypíše šek na pár miliónov, odpíše si to z daní a všetci sú úplne paf z toho, aký je filantrop. Obaja vieme, že tá cena nestojí ani za deravý groš. Kúpi si ju hocikto, kto má na to prachy. Okrem toho…“ Oprel sa o stenu a prekrížil si ruky na hrudi. „Mykonos je oveľa zábavnejší ako nejaká škrobená akcia. Mala by si tu zostať. Morský vzduch ti prospeje.“


  Ten tón som okamžite spoznala. Ten jeho otrasný prístup „nespravím to, ani keby si sa postavila na hlavu, lebo ťa rád vytáčam“. Zažila som to toľkokrát, že som to už ani nepočítala.


  V duchu som rýchlo zvážila všetky možnosti. Svoju kariéru som si nevybudovala na tom, že by som sa hrnula do vopred prehraných bitiek. Dnes večer som musela byť v Londýne a čas na to, aby sme odišli včas, sa nekompromisne krátil. Zmeškať to stretnutie neprichádzalo do úvahy. Lenže keby Xavier zostal v Grécku, musela by som zostať s ním a dávať naňho pozor. Z pracovných dôvodov.


  Keďže som už nemala čas lámať ho obvyklými metódami – citovým vydieraním, hrozbami či prehováraním –, zostávala mi už len jediná možnosť.


  Dohoda.


  Prekrížila som si ruky na hrudi, presne ako on. „Počúvam.“


  Obočie mu vyletelo ešte vyššie.


  „Tvoje podmienky,“ vysvetlila som. „Povedz, čo chceš za to, že pôjdeš na tú slávnosť. Sex, drogy a akákoľvek ilegálna činnosť neprichádzajú do úvahy. Ale o všetkom ostatnom sa môžeme baviť.“


  Prižmúril oči. Nečakal, že tak ľahko ustúpim. A ani by som neustúpila, keby som o ôsmej nemusela byť v Londýne. To stretnutie som však nemohla premeškať, takže nezostávalo iné, než uzavrieť zmluvu s diablom.


  „Fajn.“ Na Xavierových lícach sa objavili povestné jamky, no pohľad mu stále kalil tieň podozrenia. „Keď si takáto ústretová, budem aj ja. Chcem dovolenku.“


  „Veď už si na dovolenke.“


  „Nie pre mňa. Pre teba.“


  Odlepil sa od steny. Pomalými, no istými krokmi prešiel cez miestnosť a zastal tesne predo mnou. „Zúčastním sa na tom galavečere, ak mi sľúbiš, že hneď po ňom pôjdeš so mnou na dovolenku. Tri týždne v Španielsku. Žiadna práca, iba čistá zábava.“


  Tá požiadavka bola taká nečakaná, že sa mi z nej zatočila hlava. „Chceš, aby som si na tri týždne vzala voľno?“


  „Presne tak.“


  „Tebe asi preskočilo.“


  Za celých šesť rokov, odkedy som rozbehla Kensington PR, svoju malú PR agentúru, som mala presne dva dni dovolenky. Jeden, keď mi zomrela stará mama. A druhý, keď ma hospitalizovali so zápalom pľúc (to sa stane, keď sa v treskúcej zime naháňate za paparacmi). No aj napriek tomu som si neustále kontrolovala maily.


  Práca bola môj život. Bola som to ja. Už len predstava, že by som sa jej mala čo i len na chvíľu vzdať, mi spôsobovala nevoľnosť.


  „Pýtala si sa na podmienky.“ Xavier mykol plecami. „Ber alebo nechaj tak.“


  „Zabudni. To sa nestane.“


  „Ako chceš.“ Otočil sa naspäť k posteli. „V tom prípade si idem znovu ľahnúť. Pokojne tu zostaň alebo odleť domov. Je mi to srdečne jedno.“


  Zaťala som zuby.


  Ten hajzel. Veľmi dobre vedel, že len tak neodletím a nenechám mu voľné pole pôsobnosti. Pri mojom šťastí by bol schopný ešte dnes večer usporiadať na pláži verejné orgie, len aby sa o ňom hovorilo a aby všetkým ukázal, že sa vykašľal na ten galavečer.


  Pozrela som na hodiny na stene. Ak sme to chceli stihnúť, museli sme do pätnástich minút vyraziť.


  Keby som o ôsmej nemala to stretnutie, možno by som to riskla a skúsila, či neblafuje, ale…


  Doriti.


  „Dva dni,“ precedila som pomedzi zuby. Jeden víkend ma predsa nezabije, no nie?


  „Dva týždne.“


  „Týždeň.“


  „Dohodnuté.“ Tie jeho jamky ma znovu odrovnali a v tej chvíli mi došlo, že som mu naletela. Zámerne to prestrelil, aby ma dostal presne tam, kde ma chcel mať od začiatku.


  Bohužiaľ, na výčitky svedomia už bolo príliš neskoro. Keď ku mne vystrel ruku, neostávalo mi nič iné, než spečatiť dohodu o termíne, ktorý som sama nadhodila.


  Presne toto bolo na Xavierovi to najhoršie. Mal bystrú myseľ, no používal ju na samé hlúposti.


  „Netvár sa, akoby som ti práve zabil zlatú rybku,“ prehodil nedbalo. „Beriem ťa na dovolenku. Užiješ si to. Ver mi.“


  Keď zachytil môj ľadový pohľad, jeho úškrn sa ešte prehĺbil.


  Týždeň v Španielsku s jedným z najprotivnejších ľudí na svete. Čo by sa tam asi tak mohlo pokaziť?


  2. KAPITOLA


  Xavier

  Nič mi nedokázalo spríjemniť deň viac, než keď sa mi podarilo Sloane vytočiť. Bola predvídateľná, a keď sa rozčúlila, úplne očarujúca. Zbožňoval som tie chvíle, keď sa jej maska ľadovej kráľovnej roztopila a aspoň na sekundu odhalila svoje skutočné ja.


  Nestávalo sa to často, no keď k tomu došlo, uložil som si ten moment do pomyselnej zásuvky, kam som si odkladal všetky čriepky jej osobnosti.


  „Aha, takže aj ty si ten typ.“ Zbežne som si premeral prísny drdol a na mieru šité šaty svojej novej PR manažérky. „Škrobená suchárka, ktorá dodržiava pravidlá. Jasné. Namiesto mena si sa mala predstaviť rovno takto.“


  Pohľadom, ktorým ma prebodla, by dokázala zrovnať so zemou celé mesto.


  Treba uznať, že Sloane bola jednou z najkrajších žien, aké som kedy stretol. Modré oči, nohy až do neba, krásna symetrická tvár… Ani sám Michelangelo by nestvoril dokonalejšie ženské krivky.


  Škoda, že k tomu všetkému nedostala do vienka aj štipku zmyslu pre humor.


  Čosi uštipačne odsekla, ale už som ju dávno nevnímal.


  Do tejto debilnej situácie ma dotlačil foter a išlo ma z toho poraziť. Keby nešlo o dedičstvo, poslal by som ho s tým do riti.


  PR manažérky boli len opatrovateľky v krajšom obale a ja som žiadnu nechcel ani nepotreboval. A hoci sa na Sloane veľmi dobre pozeralo, hneď mi bolo jasné, že pokazí každú zábavu.


  Toľko k nášmu prvému stretnutiu.


  Moja počiatočná nevraživosť voči nej však časom vyprchala a zanechala vo mne… ani neviem čo. Zvedavosť. Príťažlivosť. Frustráciu.


  Bohužiaľ, oveľa zložitejšie emócie ako prosté nepriateľstvo.


  Ani neviem, kedy presne nastal ten zlom, no prial by som si, aby som to mohol zvrátiť. Omnoho radšej by som ju z duše nenávidel, než aby ma takto fascinovala.


  „Vystri sa,“ precedila Sloane a nespúšťala pritom oči z chlapa, ktorý kráčal priamo k nám. „Si na spoločenskej akcii, nie na pláži. Aspoň sa tvár, že tu chceš byť.“


  „Je tu alkohol, jedlo a po mojom boku nádherná žena. Jasné, že tu chcem byť,“ povedal som nonšalantne. Prvá časť bola čistá pravda, v tej druhej som klamal, až sa hory zelenali.


  Zbežne som si ju obzrel. Dosť rýchlo na to, aby si nič nevšimla, no dosť dlho, aby sa mi jej obraz vryl do pamäti. Na ktorejkoľvek inej žene by tie jednoduché čierne šaty pôsobili obyčajne, no Sloane by si mohla obliecť aj vrece od zemiakov a aj tak by všetky ostatné strčila do vrecka. Hodváb sa jej jemne vinul okolo štíhleho tela, zvýrazňoval jej bezchybnú pokožku a hladké, odhalené ramená. Vlasy si vypla do elegantnejšej podoby svojho obvyklého drdola. Okrem drobných visiacich diamantových náušníc nemala žiadne doplnky a bola takmer nenalíčená. Očividne chcela splynúť s davom, no bolo to, akoby sa diamant pokúšal zmiznúť v prachu.


  Ak mám byť úprimný, nečakal som, že moju ponuku prijme. V kútiku duše som v to dúfal, ale ona žila len pre svoju prácu a tento galavečer nebol ničím výnimočný. Išlo o tuctovú udalosť na počesť môjho otca, nie o nejaký prestížny ples či kráľovskú svadbu.


  Naozaj bola ochotná obetovať celý týždeň svojho drahocenného pracovného času len preto, aby som sa tu dnes večer ukázal? Znelo to prinajmenšom podozrivo, ale darovanému koňovi sa na zuby nepozerá.


  Už dlhšie som sníval o tom, že Sloane vytiahnem niekam mimo kancelárie. Bola v takom neustálom kŕči, že hrozilo, že každú chvíľu vybuchne, a rozhodne som nechcel byť nablízku, keď sa to stane. Potrebovala vypustiť paru. Navyše, ten výlet bol ideálnou príležitosťou trochu ju „pokaziť“. Donútiť ju, aby si rozpustila vlasy (doslova aj obrazne), konečne sa uvoľnila a trochu sa zabavila. Dal by som čokoľvek za to, aby som ju videl vylihovať na pláži ako normálneho smrteľníka, namiesto toho, aby rozplakávala ľudí cez telefón.


  Sloane Kensingtonová potrebovala dovolenku viac než ktokoľvek, koho som poznal, a ja som potreboval…


  „Xavier!“ Práve k nám podišiel Eduardo. Najlepší priateľ môjho otca a dočasný riaditeľ Castillo Group mi položil ruku na plece a prerušil sled mojich myšlienok, skôr než sa stihli vydať nebezpečným smerom. „Teba by som tu teda nečakal, mijo.“


  „To sme dvaja,“ odvetil som ironicky. „Rád ťa vidím, tío.“


  Nebol to môj skutočný strýko, ale pokojne ním mohol byť. S otcom sa poznali od detstva a patril k jeho najdôvernejším poradcom ešte skôr, než otec ochorel. Eduardo momentálne kormidloval celú loď, kým správna rada definitívne nerozhodne, či počkajú, kým sa otcovi polepší, alebo nájdu nového trvalého riaditeľa.


  Eduardo sa obrátil k Sloane a zdvorilo ju pobozkal na líce, ako to bolo v Kolumbii zvykom. „Sloane, vyzeráte očarujúco,“ polichotil jej. „Tipujem, že len vašou zásluhou sa tu tento mladý muž vôbec objavil. Ukočírovať ho je veľmi náročné, však? Keď bol malý, volali sme ho pequeño toro. Tvrdohlavý ako malý býček.“


  Jej nedávna podráždenosť sa v okamihu premenila na profesionálny úsmev. „Je to súčasť mojej práce. A robím ju rada.“


  Bola rovnako dobrá klamárka ako ja.


  Všetci traja sme sa ešte chvíľu rozprávali, kým Eduarda neodtiahol iný hosť. Eduardo preberal cenu Filantrop roka v mene môjho otca, keďže ja som to odmietol. Napokon sa však ukázalo, že všetkých viac zaujímal biznis než charita.


  Ako inak.


  Kým sme sa predierali k nášmu stolu, Sloane opäť pozrela na hodinky. „Pozeráš na ne už asi po stýkrát, odkedy sme prišli,“ poznamenal som. „Ak si taká nedočkavá, môžeme sa na tento nudný ceremoniál vykašľať a ísť sa radšej rozbiť k baru.“


  „Nezvyknem sa rozbíjať. A ak to chceš vedieť, o hodinu sa mám s niekým stretnúť. Dúfam, že sa tu budeš správať slušne.“ Napriek chladnému tónu mala viditeľne napätú sánku aj ramená.


  „Stretnutie v Londýne takto neskoro?“ Usadili sme sa na miesta práve v momente, keď na pódium vystúpil moderátor a sálou sa rozoznel potlesk. „Len mi nehovor, že máš nejaké super rande.“


  „Či mám, alebo nie, do toho ťa nič.“ Vzala do ruky ozdobné menu a stopercentne v ňom hľadala vlašské orechy. Sloane s nimi viedla akúsi osobnú vojnu (a nešlo o alergiu, to som si už overil).


  „Čudujem sa, že máš vôbec čas randiť.“ Moderátor spustil uvítaciu reč. Rozum mi našepkával, aby som to ďalej nerozoberal, ale nedalo mi to. V jej prítomnosti si môj rozum jednoducho zbalil kufre. „Tak kto je ten šťastlivec?“


  „Xavier.“ Položila menu a zadívala sa na mňa. „Teraz

  to neriešme. Nechceme, aby sa zopakoval ten trapas

  z Cannes.“


  Zagúľal som očami. Človeka raz prichytia, ako drieme počas dôležitého príhovoru, a hneď je za zlého. Keby tieto podujatia neboli také nudné, možno by som nemal problém nezaspať.


  Ľudia sa dnes vôbec nevedia baviť. Kto bol zvedavý na tú upätú výťahovú hudbu a tie isté otrepané drinky, ktoré nalievali na každej akcii? Nikto. Keby mi na tom aspoň trochu záležalo, dal by som organizátorom pár odporúčaní, ale bolo mi to srdečne jedno.


  Čašníci začali nosiť jedlo, no radšej som uprednostnil ďalšie šampanské, kým sa ceremoniál nekonečne vliekol.


  Úplne som prestal vnímať a myšlienkami som zablúdil k chlapíkovi, s ktorým sa Sloane asi stretáva. Za tie roky, čo spolu robíme, som ju nikdy s nikým nevidel, ani len nespomenula, že by s niekým chodila, no niekoho musela určite mať.


  Bola síce protivná ako čert, ale zároveň krásna, inteligentná a úspešná. Aj teraz po nej pokukovalo viacero chlapov.


  Hltavo som dopil a obdaril jedného z nich nevraživým pohľadom, až kým neočervenel a nesklopil zrak. Hoci bola Sloane moja partnerka len naoko, považoval som za vrcholne nevhodné, aby na ňu ostatní takto okato zízali, keď prišla so mnou. To už dnes nikto nepozná ani základnú etiketu?


  Sálou zaburácal najhlučnejší potlesk večera. Eduardo vstal a v tej chvíli mi došlo, že moderátor práve vyhlásil môjho otca za Filantropa roka.


  „Tlieskaj,“ prehodila Sloane bez toho, aby na mňa pozrela. Nasadila nútený úsmev. „Sledujú nás kamery.“


  „A kedy sa to nedeje?“ Zatlieskal som bez nadšenia, výlučne Eduardovi.


  „Je pre mňa veľkou cťou, že dnes večer môžem prevziať túto cenu v Albertovom mene,“ začal. „Ako viete, sme priateľmi a biznisovými partnermi už toľko rokov, že to ani nepočítam…“


  Keď Eduardo dokončil svoj (chvalabohu) krátky prejav, Sloane mrkla na hodinky a začala si baliť veci.


  Vystrel som sa. „Ty už ideš?“ Uplynulo sotva päťdesiat minút, nie hodina.


  „Radšej hej, keby bola niekde zápcha. Dúfam, že sa tu bezo mňa budeš správať slušne.“ Poslednú vetu podčiarkla varovným pohľadom.


  „Hneď ako sa za tebou zatvoria dvere, chrstnem niekomu do tváre drink a nabúram sa do dídžejovej aparatúry,“ odvetil som. „Naozaj nechceš zostať?“


  Vôbec sa netvárila pobavene.


  „Skús to a naša dohoda padá,“ odvetila vecne. „Ozvem sa.“


  Diskrétne sa zdvihla zo stoličky a takmer nečujne zamierila k východu. Tak ma upútal jej odchod, že som si Eduarda všimol, až keď mi na pleci spočinula jeho dlaň.


  „Máš chvíľu? Rád by som s tebou niečo prebral.“


  „Jasné.“ Keď Sloane zmizla, bol som vďačný za akúkoľvek zámienku odísť a nesedieť za stolom s tými najnudnejšími spoločníkmi pod slnkom.


  Vyšiel som za Eduardom na chodbu. Ceremónia sa skončila, hostia sa opäť veselo bavili a popíjali, takže si nás nikto nevšímal.


  „Chcel som ti zavolať, ale takto osobne je to lepšie.“ Len čo sme sa ocitli mimo dosahu sliedivých pohľadov fotografov, Eduardo stiahol pery do prísnej čiary. Cítil som, ako sa mi zrýchlil pulz. „Xavier…“


  „Budem hádať. Ide o otca.“


  „Nie. Teda áno. Vieš…“ Eduardo si pretrel dlaňou tvár a zaváhal. Vôbec sa to naňho nepodobalo. „Jeho stav je stabilizovaný. Nenastala žiadna zmena.“


  Ťažoba v hrudníku konečne povolila. Nebol som si istý, či od úľavy, alebo sklamania. Bolo to celé postavené na hlavu. Prečo som mal zmiešané pocity z niečoho, čo mala byť v podstate dobrá správa?


  „Inými slovami, jeho stav sa nezhoršuje, ale ani nezlepšuje,“ pokračoval Eduardo. „Nebol si za ním už celé mesiace. Mal by si ho ísť pozrieť. Možno by mu to pomohlo. Lekári tvrdia, že prítomnosť blízkych…“


  „Presne. Blízkych. To je to kľúčové slovo. A keďže mama tu už nie je, má zrejme smolu.“ Jediný človek, na ktorom môjmu otcovi skutočne záležalo, bola moja matka.


  „Je to tvoj otec.“ Chlap, ktorý mi bol ako strýko, zovrel pery do tenkej linky. „Deja de ser tan terco. Haz las paces antes de que sea demasiado tarde.“ Prestaň byť taký tvrdohlavý. Urovnaj to s ním, kým nie je príliš neskoro.


  „Nemyslím si, že ja som ten, kto by sa mal udobrovať,“ namietol som. Človek to skúša len dovtedy, kým vládze, a ja som tú hranicu prekročil už pred rokmi. „Tak či onak, fajn rozhovor, ale už by som mal ísť.“


  „Xavi…“


  „Šťastnú cestu.“ Otočil som sa. „Pozdravuj odo mňa ostatných.“


  „Je to vaša rodinná firma!“ zakričal za mnou Eduardo. Znel rezignovane. Pozíciu dočasného riaditeľa prijal len preto, lebo som ju ja odmietol, a vedel som, že stále dúfa, že jedného dňa zázračne „dostanem rozum“ a prevezmem rodinný podnik. „Nemôžeš pred tým utekať donekonečna!“


  Ani som nespomalil.


  Ceremoniál bol za nami a celá udalosť v podstate tiež, čo znamenalo, že ak odtiaľ zmiznem, neporuším dohodu so Sloane.


  No myšlienka na ňu a na to, kde práve je (zrejme na rande s nejakým hlupákom), mi ešte viac pokazila už aj tak príšernú náladu.


  Zvyčajne sa snažím hľadať na veciach tú svetlejšiu stránku, ale srať na to. Niekedy sa človek jednoducho potrebuje poddať vlastnej mizérii.


  Zobral som si sako zo šatne a nasadol do jedného z čiernych taxíkov, ktoré postávali pred budovou.


  „Neon,“ vyhŕkol som názov najnovšieho a najvychytenejšieho klubu v meste. „Dám vám stovku navyše, ak ma tam dostanete do pätnástich minút.“


  Taxík sa odlepil od obrubníka. Hľadel som na mihotavý nočný Londýn a nevedel sa dočkať momentu, keď konečne utopím v alkohole myšlienky na Eduarda, na svojho otca a na PR manažérku, ktorá mi zamestnávala myseľ oveľa viac, než by mala.


  3. KAPITOLA


  Sloane

  Zhora na mňa svietila červená signalizácia „stoj“. Odignorovala som ju a rýchlym krokom prešla cez cestu, nevšímajúc si kvíliace trúbenie blížiaceho sa nákladiaka.


  Už teraz som meškala, a ak si okamžite nevyzujem topánky, moje doráňané chodidlá to vzdajú, skôr než ma stihne prejsť auto. Tie desaťcentimetrové ihličky síce vyzerali skvostne, rozhodne však neboli stvorené na desať blokov chôdze po veľkomeste.


  Žiaľ, londýnska premávka bola čisté zúfalstvo, takže som to s taxíkom po dvadsiatich minútach čakania vzdala.


  Kým som dorazila do hotela, šaty sa mi od potu lepili na telo a takmer som si necítila chodidlá. Napriek tomu som sa do luxusného penthousu dostala bez problémov (pokiaľ nepočítam zhrozené pohľady ostatných hostí).


  Prosím, nech nespí.


  Zaklopala som, srdce mi bilo až v hrdle.


  Len nech nespí. Prosím, nech…


  S úľavou som si vydýchla, keď sa vo dverách objavila známa okrúhla tvár.


  „Tu si.“ Rhea ma rýchlo vtiahla dnu, no očami neustále blúdila k dverám, akoby George a Caroline mali každú chvíľu vojsť. Hoci každou esemeskou riskovala, že príde o prácu, obe sme to riziko podstupovali z rovnakého dôvodu. „Bála som sa, že neprídeš.“


  „Zdržala ma premávka, ale toto by som si nenechala ujsť za nič na svete.“ Vyzula som si topánky a vydýchla. Konečne úľava.


  S Rheinou pomocou som si rýchlo očistila zakrvavené chodidlá a vošla do obývačky. Až mi stislo srdce, keď som ju zbadala sedieť na zemi a sledovať rozprávku o baletkách. Vždy ju to ťahalo k programom o tanci alebo športe. Bola ku mne otočená chrbtom, zrejme však zaúradoval šiesty zmysel, pretože sa obrátila presne vo chvíli, keď som vkročila do miestnosti.


  „Sloane!“ vyskočila Penny a rozbehla sa ku mne. „Ty si naozaj prišla.“


  „No jasné.“ Sklonila som sa a objala ju. Bože, ako len vyrástla, odkedy som ju videla naposledy.


  Zaborila si tvár do môjho brucha. Držala ma tak pevne, že keby som dokázala plakať, od dojatia by mi po lícach stekali slzy. Okrem Rhey som bola asi prvá, kto ju v ten deň objal.


  Opatrovateľka nás nechala osamote. Napokon som ju, hoci s ťažkým srdcom, pustila a vytiahla z tašky balíček. „Všetko najlepšie, Pen. Toto je pre teba.“


  Mojej nevlastnej sestre sa rozžiarili oči. Vzala si darček a začala ho opatrne rozbaľovať, aby nepoškodila papier so striebornými pruhmi.


  Pre rodičov bola Penelope, pre všetkých ostatných Penny, no pre mňa navždy zostane jednoducho Pen. Netušila som, že sa pre mňa stane sestrou, ktorú som v živote tak potrebovala, jedinou osobou, ktorá plakala pri mojom odchode, a jedinou z Kensingtonovcov, ktorú som po babičkinej smrti stále považovala za rodinu.


  Keď konečne rozbalila darček, radostne zvýskla a na perách mi vyčarila úsmev. „Nová bábika American Sports!“ Pritlačila si vzácny dar k hrudi. „Kde si ju zohnala?“


  „Mám svoje kontakty. Tvoja staršia sestra je celkom frajerka,“ podpichla som ju.


  Limitovaná edícia tejto bábiky bola jednou z najžiadanejších hračiek na svete. Vyrobili len dvanásť kusov, ale manžel mojej kamarátky Vivian zatiahol za správne nitky a zohnal mi ju presne na Penine narodeniny.


  Hoci sa s ňou nemohla hrať pred očami rodičov, jedna z mála výhod ich zanedbávania bol fakt, že si ju určite nevšimnú a ani sa jej nebudú pýtať, odkiaľ tú hračku má.


  „No čo, aké je to mať deväť rokov?“ Sadla som si vedľa nej na dlážku. „Čoskoro to bude dvojciferné číslo.“


  „Je to otrasné. O chvíľu budem taká stará ako ty, ááá!“ Pen vybuchla do hysterického chichotu, keď som ju pošteklila na boku. „Prestaň! Prepáč! Fakt prepáč!“ Lapala po dychu. „Nie si až taká stará.“


  „To máš za to, že ma urážaš,“ odvetila som s úsmevom, no radšej som ju prestala štekliť, aby som to neprehnala. Vždy som s tým trochu bojovala a snažila sa k nej správať ako k normálnemu dieťaťu, hoci som vedela, že nie je normálna. Teda pokiaľ ide o jej fyzickú výdrž.


  Pred dvoma rokmi Penny diagnostikovali syndróm chronickej únavy (CFS), ktorý sa objavil po nezvyčajne dlhej rekonvalescencii po mononukleóze. CFS spôsobuje extrémnu únavu, problémy so spánkom, bolesti svalov a kĺbov, no neexistuje naň žiadny liek ani oficiálna liečba. Nebolo ľahké určiť presnú príčinu, hoci lekári predpokladali, že spúšťačom bola zmena reakcie jej imunitného systému na chorobu. Najlepšie, čo sme mohli robiť, bolo zmierňovať príznaky.


  Hoci chýbali schválené liečebné postupy, CFS sa stal živnou pôdou pre nespočetné množstvo šarlatánov predávajúcich hadí olej, sľubujúcich „zázračné uzdravenie“ prostredníctvom špeciálnych vitamínov, antivirotík a iných „zázračných“ medikamentov. Penini rodičia vyhodili obrovské peniaze v snahe objaviť niečo, čo by mohlo fungovať. Nič však nepomáhalo, a tak to nakoniec vzdali. Nepúšťali ju von a viac sa jej problémami nezaoberali.


  Našťastie Pen trpela len miernou formou CFS, vďaka čomu zvládala každodenné činnosti lepšie než pacienti s vážnejšími prejavmi. Napriek tomu nemohla športovať, hoci po tom veľmi túžila, ani chodiť do školy ako jej rovesníci. V dňoch, keď jej bolo naozaj zle, mala problém aj s chôdzou. Momentálne sa vzdelávala doma a Rhea s ňou trávila dvadsaťštyri hodín denne, sedem dní v týždni, pre prípad, že by skolabovala.


  „Niečo som ti vyrobila.“ Pen znela trochu zadýchane, no keď bez námahy prešla ku konferenčnému stolíku a vrátila sa, moje obavy pominuli. Zovrelo mi hrdlo. Dnes mala dobrý deň, zaslúžila si to, najmä na narodeniny. „Je to náramok priateľstva.“ Opatrne mi položila šperk do dlane. „Ja mám presne taký istý. Pozri.“


  Korálikový náramok bol jednoduchý a zdobilo ho len päť srdiečok. Jej boli ružové, moje modré.


  V hrdle mi navrela hrča a tlak mi vystúpil až kdesi za nos a do uší. „Je nádherný. Ďakujem, Pen.“ Navliekla som si ho na zápästie. „Lenže darčeky máš na narodeniny dostávať, nie ich dávať.“ Predovšetkým nie taký, ktorého výroba jej zabrala dosť času a stála ju množstvo síl.


  „Na tvoje narodeniny sa neuvidíme,“ povedala tichým hláskom.


  Veľmi zle sa to počúvalo, ale mala pravdu. Vídali sme sa sotva párkrát do roka, keď ma Rhea dokázala prepašovať do bytu. Moja rodina bola taká zlomyseľná, že by ju radšej zavreli do nejakého trezoru, než by mi dovolili ju navštíviť. A ja som bola príliš hrdá na to, aby som sa ospravedlnila za niečo, čo nebola moja vina. Uvažovala som o tom, ale nedokázala som to. Ani kvôli Pen.


  „Ale teraz sme spolu,“ dodala som a odsunula myšlienky na minulosť bokom. „Čo by si chcela robiť? Môžeme pozerať film alebo sa zahrať s tou novou bábikou…“


  „Chcem si pozrieť zápas Blackcastle proti Holchesteru.“ Pen sa na mňa pozrela tými svojimi veľkými srnčími očami. „Prosím.“


  Nebola som ktovieaký športový fanúšik, ale ona futbal zbožňovala, tak som teda súhlasila, že si pozrieme záznam. O tom zápase sa tento rok veľa písalo, Asher Donovan, miláčik Premier League a najnovšia posila Blackcastlu, prvýkrát nastúpil proti svojmu bývalému klubu.


  Asher bol hneď po Xavierovi mojím druhým najproblematickejším klientom, no pre Pen bol absolútny hrdina. Keď pred pár rokmi podpísal zmluvu s mojou agentúrou, výskala od radosti tak, že mi skoro praskli bubienky.


  Keď už sme pri Xavierovi…


  Kým sa Pen ku mne túlila a so zatajeným dychom sledovala zápas, vytiahla som telefón a letmo skontrolovala, či sa neobjavili nejaké nové klebety. Ignorovala som správu od chlapa, s ktorým som kedysi niečo mala a ktorý očividne nepochopil, čo som mu dávala najavo, keďže sa chcel znovu stretnúť. A tak som radšej preletela správy.


  Hoci som si nastavila upozornenia na všetkých klientov, len dve mená mi dokázali zdvihnúť tlak zakaždým, keď sa objavili na displeji. Iniciály jedného z nich boli X. C.


  Nič. Chvalabohu. Sekal dobrotu. Bola som si istá, že Rhea mala s Pen menej starostí než ja s Xavierom.


  Počas zápasu sme sa s Pen nerozprávali, no vôbec nám to nechýbalo. Hoci sme sa nevídali často, najkrajšie na našich stretnutiach bolo práve to, ako prirodzene sme sa spolu cítili. Občas sme sa zhovárali celé hodiny, inokedy len spokojne mlčali pri filme.


  Asi po polhodine sa pomrvila. Keď som na ňu pozrela, srdce mi stislo od strachu. Bola bledá a mala sklené oči. Dochádzali jej sily.


  „Som v pohode,“ zachrapčala, keď som zavolala Rheu. Staršia žena sa okamžite vrútila do izby, na tvári sa jej zračili obavy. „Nechoď.“ Pen ma slabučkou rukou chytila za rukáv. „Veď sa už takmer nestretávame.“


  No ku koncu jej hlas zoslabol na sotva počuteľný šepot. Večer si vybral svoju daň a to, že už ani neprotestovala, keď som ju na rozlúčku pobozkala na čelo, bolo jasným dôkazom, ako veľmi ju to vyčerpalo.


  „Čoskoro sa opäť uvidíme,“ povedala som presvedčivo. „Sľubujem.“


  Kiežby sme spolu mohli stráviť viac času, no Penino zdravie bolo prvoradé.


  S Rheou sme ju zaviedli do spálne, do postele spadla ako podťatá. Dúfala som, že prespí celú noc, v opačnom prípade ju čaká náročný zajtrajšok.


  Pohladila som ju po vlasoch a z toľkých emócií mi stiahlo hrdlo. Ďalšia návšteva sa skončila príliš rýchlo. Naše spoločné chvíle nikdy netrvali tak dlho, ako by som chcela, ale aspoň som ju mohla vidieť. Viac som si za týchto okolností ani nemohla priať.


  „Je fajn, že ťa dnes večer aspoň na chvíľu videla,“ povedala Rhea, keď sme sa vrátili do obývačky. „Kensingtonovci sa jej pred odchodom príliš nevenovali.“


  Ako inak. Otec s macochou sa za Penin stav hanbili a robili všetko pre to, aby ju ukryli pred svetom.


  „Ďakujem, že si mi dala vedieť,“ odvetila som. Rhea mi minulý týždeň volala, že majú cestu do Londýna. George a Caroline mali dnes večer rezervovaný stôl v reštaurácii a lístky do divadla, čo mi poskytlo dostatočne veľké okno, aby som mohla navštíviť Pen. „Som ti veľmi vďačná…“


  „… úplne hnusné.“ Známy hlas za dverami nás obe zarazil a od hrôzy mi stiahlo žalúdok. „Vážne, George, ešte nikdy som nejedla takého odporného homára.“


  S Rheou sme na seba vyjavene hľadeli, v jej obrovských očiach sa zračilo to isté čo v mojich. „Veď sa mali vrátiť až o dve hodiny.“ Pery sa jej chveli. „Ak ťa tu nájdu…“


  Je po nás. Rhea ľúbila Pen ako vlastnú dcéru. Keby ju vyhodili, obe by to zničilo, a keby som už nemohla vidieť Pen…


  Urob niečo. Riaditelia firiem a celebrity mi platili horibilné sumy, aby som ich dostala z problémov, teraz ma však akési zvláštne odtrhnutie od reality prilepilo k podlahe. Mala som pocit, že sledujem herečku, ktorá v tej hotelovej izbe stvárňovala moju osobu, kým sa moje skutočné ja rútilo do víru nechcených spomienok.


  Randiť s tebou je ako randiť s cencúľom… Vlastne ani neviem, či ma vôbec ľúbiš…


  Čuduješ sa mu, že to urobil?


  Keby ťa to naozaj trápilo, tak by si plakala, prejavila by si nejaké city.


  Nerob nám hanbu, Sloane.


  Ak teraz odídeš, už sa nemôžeš vrátiť.


  Za očami som cítila tlak, ktorý sa dral von. No ako zakaždým, márne.


  Pri dverách apartmánu zabzučala čítačka kariet.


  Hýb sa! kričal hlas v mojej hlave. Šibe ti? Veď ťa prichytia!


  Tiché cvaknutie zámku ma konečne vytrhlo z tranzu a preplo do núdzového režimu.


  Konala som inštinktívne. Z predsiene som schmatla zakrvavené lodičky, prebehla pohľadom obývačku, či som tam po sebe niečo nenechala, a keď som sa uistila, že nie, skryla som sa za ťažké závesy siahajúce až po zem.


  Dvere sa otvorili. Stihla som ešte zazrieť prameň sivých vlasov, kým ma úplne nepohltil hustý červený zamat. Spotené dlane som zovrela do pästí.


  Dnes som rozhodne netúžila po stretnutí so svojou rodinou. Nebola som na to vôbec pripravená, a hoci som nepatrila k veriacim, z celého srdca som sa modlila, aby boli takí unavení, že zamieria rovno do postele.


  „Mali sme ísť tam, kam chodievame vždy.“ Carolinin úsečný tón sa niesol miestnosťou v rytme klopkajúcich podpätkov. „Takto to dopadne, keď dáš šancu takzvaným vychádzajúcim hviezdam, George. Takmer nikdy nesplnia očakávania.“


  „Máš pravdu.“ Otcov hlboký, známy hlas sa mi rozlial v hrudi ako hromobitie. Pripomenulo mi to jeden piatkový večer, keď som sa s knihou a baterkou chúlila pod perinou. Bol hrozivý a zároveň chlácholivý. Naštrbil múr, ktorý som si okolo seba kedysi vybudovala, a spoza neho vykĺzla tenká stuha nostalgie.


  Už sú to roky, čo som jeho hlas naposledy počula naživo.


  „Nabudúce pôjdeme do klubu,“ ozval sa. „Rhea, objednaj nám niečo do izby. V reštaurácii sme takmer nič nezjedli.“


  „Áno, pane.“


  „A prečo sú odostreté závesy?“ zvýšila Caroline hlas. „Dobre vieš, že hneď po západe slnka musia byť zatiahnuté. Bohvie, kto všetko sa sem môže dívať.“


  Nikto, pretože ste na dvanástom poschodí a oproti nie sú žiadne budovy.


  Tá uštipačná poznámka v mojej hlave však nezabránila tomu, aby sa mi v ústach nerozliala pachuť medi, keď macochine kroky utíchli priamo predo mnou. Stála som ako primrznutá a civela na pruh zamatu, ktorý ma delil od katastrofy.


  Len sa nepozri za tie závesy. Len sa nepozri…


  Jednou rukou uchopila záves. Pritisla som sa chrbtom na okno, delilo nás však len pár centimetrov a nemala som kam cúvnuť.


  Buch.


  Buch.


  BUCH.


  Nervózne búšenie môjho srdca silnelo s každou sekundou. V duchu som si prehrávala všetky možné scenáre – čo poviem, čo spravím, koho požiadam o pomoc, keby ma Caroline odhalila a odpratala Pen niekam ďaleko, mimo môjho dosahu.


  Carolinina dlaň stisla záves ešte pevnejšie. Na zlomok sekundy mi zamrelo srdce a myslela som si, že je po všetkom.


  Potom však závesy prudko zatiahla, vďaka čomu ma celkom skryla, a pokračovala v hundraní na dnešnú večeru.


  „Úprimne, nechápem, ako ho Vogue mohol vyhlásiť za jedného z najlepších nových šéfkuchárov roka…“ Klopkanie jej podpätkov sa stratilo spolu s otcovým zamrmlaním a cvaknutím dverí.


  Ani jeden z nich sa nespýtal na Pen, ani Rheu si viac nevšímali.


  Telo sa mi uvoľnilo a opadla zo mňa všetka ťarcha. No keď Rhea odtiahla závesy, nechcela som viac strácať čas. George s Caroline sa mohli každú chvíľu vrátiť.


  S Rheou som sa rozlúčila tichým stisnutím ruky a vykĺzla som z dverí. Usmiala sa, no v očiach sa jej zračili obavy. Až vonku, na chodníku pred hotelom, som sa konečne dokázala zhlboka nadýchnuť.


  Šok z toho, že som sa tak nečakane ocitla v jednej miestnosti s otcom, ma na chvíľu úplne vykoľajil. Chladný októbrový vzduch však pôsobil ako ľadová sprcha, a kým som došla na roh ulice, hučanie v ušiach utíchlo a pouličné lampy sa prestali zlievať do oranžovej šmuhy.


  Som v pohode. Všetko je v pohode. Nikto ma nenašiel, bola som s Pen na jej narodeniny a teraz môžem…


  Vo vrecku mi zavibroval telefón.


  Letmo som naň pozrela a len čo som zazrela nezameniteľné logo blogu Perryho Wilsona, skrútilo mi žalúdok.


  Klikla som na článok a pred očami sa mi rozliala červeň, ktorá prekryla aj posledné zvyšky úľavy z môjho tesného úniku.


  To hádam nemyslí vážne.


  Dve hodiny. Nechala som ho samého iba dve hodiny a on ani tak nedokázal dodržať jednoduché pokyny.


  Strčila som mobil do kabelky a kývla na okoloidúci taxík. „Do Neonu.“ Zabuchla som dvere tak silno, až sa vodič strhol. „Dám vám najväčší tringelt vášho života, ak tam budeme do desiatich minút.“


  Chystala som sa prizabiť svojho klienta. Každá sekunda sa počítala.


  4. KAPITOLA


  Sloane


  [image: obrazok]


  


  Spoločenské rubriky ich nazývali „modernou smotánkou“. V klebetnejších bulvárnych plátkoch im prischla prezývka „dediči a náhradníci“. Išlo o deti boháčov, ktoré premrhali dni chľastaním a žúrovaním namiesto toho, aby robili niečo zmysluplné. Ja som im hovorila Xavier a priatelia (s patričným dešpektom).


  Osem minút po odchode z hotela, v ktorom bola ubytovaná Pen, som sa prekliesnila do Neonu. Xavier a jeho banda tam, samozrejme, obsadili celý VIP salónik. Tá scéna bola takmer presnou kópiou fotiek, ktoré zaplavili blog Perryho Wilsona.


  Jeden z Xavierových kamošov šnupal kokaín z hosteskinho brucha, iná sa niekomu zvodne krútila na kolenách a v kúte sa poloobnažený párik takmer bez hanby oddával sexu.


  Uprostred toho hedonistického chaosu sa rozvaľoval Xavier. Ako kráľ, ktorý si obzerá svojich poddaných. Jednu ruku mal prehodenú cez operadlo zamatového boxu, v druhej zvieral fľašu tequily.


  Xavier, ktorý mal byť práve teraz na odovzdávaní cien.


  Xavier, ktorý si po škandalóznom článku Perryho Wilsona o jeho zvrátenej párty v Miami spred niekoľkých mesiacov potreboval napraviť reputáciu viac než kedykoľvek predtým.


  Xavier, ktorý mi sľúbil, že do nočných klubov ani nepáchne, kým nedáme jeho pošramotenú reputáciu do poriadku.


  Zamierila som priamo k jeho boxu. Bolesť v chodidlách som ignorovala a zastala rovno pred ním, zakrývajúc mu celý výhľad.


  Kým prehovoril, doprial si poriadny dúšok tequily. „Najprv Mykonos, teraz toto.“ Na tvári sa mu rozlial pomalý úsmev. „Ty ma prenasleduješ, Luna?“


  „Keby aj, dosť mi to uľahčuješ.“ Strčila som mu pod nos mobil, na ktorom svietila tá poburujúca fotka, na ktorej do seba kope panáka, zatiaľ čo mu na kolenách sedí nejaká blondína. Castillov dedič odignoroval galavečer na počesť svojho umierajúceho otca! „Žiadne kluby, kým nedáme dokopy tvoju reputáciu, a na tom galavečere si mal sedieť až do konca. Tak znela dohoda.“


  „Nie, dohodli sme sa, že tam budem počas odovzdávania, a to som dodržal. Odovzdávanie cien nie je to isté ako galavečer. A čo sa týka tých klubov…“ ľahostajne mykol plecom. „Mala si mi to dať písomne.“


  Vytrhla som mu fľašu z ruky. Najradšej by som ho zdrapila a zatriasla ním, no všimla som si tie „nenápadné“ fotoaparáty, ktoré nás sledovali. Ľudia sú omnoho nápadnejší, než si myslia.


  „Vstávaj,“ precedila som pomedzi zuby. „Ideme naspäť do hotela.“ Tam ti aspoň môžem bez svedkov vyčistiť žalúdok.


  „Aké bolo rande?“ Xavier si ma premeral od tváre cez šaty až po topánky, ignorujúc môj príkaz. Medzi obočím sa mu zjavila drobná vráska.


  „Skvelé.“ Nevyviedla som ho z domnienky, prečo som z galavečera odišla skôr. „Ale ďalšie upozornenie od Perryho Wilsona týkajúce sa teba už také skvelé nebolo.“


  V očiach sa mu zjavilo zvláštne zadosťučinenie. „Prerušilo ti to večer?“ spýtal sa hodvábnym hlasom. „Tak to ma mrzí.“


  Zachovala som si neutrálny výraz. Následne som preniesla hmotnosť na jednu nohu a ihličkou, ostrou ako žiletka, som mu zľahka pristúpila nohu. Tento manéver sa mi vďaka stolu podarilo skryť pred zvedavými očami, takže z diaľky sa zdalo, že sa nič nedeje.


  Xavierova arogancia sa okamžite scvrkla do bolestivej grimasy.


  „Máš tridsať sekúnd na to, aby si zdvihol zadok, inak prídeš nielen o prst, ale aj o podstatne dôležitejšiu časť tela.“ Naklonila som hlavu a poklepala po fľaši tequily. „Vedel si, že na internete existujú návody na všetko možné? Aj na to, ako vykastrovať zlodeja pomocou bežných domácich potrieb?“


  Klobúk dolu, pri slove vykastrovať sa ani nemykol. „Budem hádať. Určite si si ich všetky pozrela, pani perfekcio­nistka.“ Zošuchol sa ešte nižšie, privrel oči a venoval mi ďalší ľahostajný pohľad. „Daj si pohov, Luna. Je piatok. Prestaň byť taká upätá a trochu sa bav.“


  Zašklbalo mi svalom pod okom. Nieže mu na to skočíš. „Neprišla som sa sem baviť.“ Znelo to skôr ako zavrčanie.


  „To vidím.“ Xavier si ma znova premeral. „Škoda takých pekných šiat na takýto nudný záver večera. Keď už sme pri tom, čo povedal ten tvoj na to, že odchádzaš tak skoro?“


  „Vycítil, že najlepšie bude, ak urobí, čo poviem.“ Pristúpila som mu nohu ešte silnejšie a pri pohľade na jeho skrivenú tvár som sa pousmiala. „A keď už mám taký nudný večer, rada by som si ho trochu okorenila. Samozrejme, neručím za to, že moja predstava zábavy sa bude zhodovať s tou tvojou – najmä, keď si tu s kamošmi a šanca na trapas je vysoká.“ Úsmev mi zmizol z tváre. „Garantujem ti, že ťa odtiaľto odvlečiem ako rozmaznaného fagana so záchvatom zúrivosti, a je mi úplne fuk, či ten chaos budem potom musieť žehliť ja. Stálo by to za tie reči, ktoré budeš do konca života počúvať od svojich kamošov. Takže, ak to nechceš riskovať, okamžite zdvihni riť.“


  Xavier si vypočul moju tirádu bez mihnutia oka. Keď som skončila, zívol si, druhú ruku prehodil cez operadlo boxu a šibalsky pozrel na podpätok, ktorý mu prerážal päťtisícovú topánku. „Nemôžem vstať, ak ma nepustíš, zlatíčko.“


  Zdvihla som nohu, no nespúšťala som z neho zrak. Tá náhla poddajnosť sa mi vôbec nepozdávala. Vymotal sa z boxu. Teraz na mňa hľadel zhora, do očí sa mu vrátili pobavené iskričky. Aj keď som mala obuté lodičky Jimmy Choo, prevyšoval ma o zopár centimetrov.


  Išlo ma z toho poraziť.


  „Na moju obranu, ja som svoju časť dohody splnil,“ poznamenal. „Ako som povedal, ceremónia a galavečer sú dve rozdielne veci. Ceremónia sa skončila, keď Eduardo dopovedal svoj prejav, čo bolo, mimochodom, presne vtedy, keď si odišla. Takže sa to nesnaž použiť ako zámienku, aby si sa vyhla našej dovolenke.“


  „To je len slovičkárenie.“


  „Možno,“ utrúsil. „Ale je to aj pravda.“


  „Čo ten sľub, že nebudeš chodiť po kluboch, kým nedáme do poriadku tvoju reputáciu?“


  „Moja reputácia je v poriadku. Už celé týždne sa o mne neobjavilo jediné zlé slovo.“ V Xavierových očiach sa pobavene zablyslo. „Nikdy si nešpecifikovala, čo podľa teba znamená ,napravená reputácia‘, Luna. Nemôžem za to, že si pod tým každý predstavuje niečo iné.“


  Bože, ten chlap je neznesiteľný. Najhoršie na tom bolo, že mal pravdu, no radšej by som skočila z Big Benu, než by som to mala priznať.


  „Proste len drž zobák a poď za mnou,“ odvrkla som. Kiežby mi napadla nejaká duchaplnejšia odpoveď.


  „Ako si želáte, madam.“ Na lícach sa mu objavili jamky. „Zbožňujem, keď to vezme do rúk žena.“


  Ten dvojzmysel som odignorovala a otočila sa na podpätku. Ani sa nerozlúčil s kamošmi a poslušne ma nasledoval k východu.


  Ktovie, či ho už omrzelo hádať sa so mnou, alebo či som ho naozaj vystrašila hrozbou, že ho strápnim, hoci som o tom silno pochybovala. Dôvod tej náhlej zmeny ma však nezaujímal. Podstatné bolo, že ma poslúchne a vyhne sa problémom.


  „Aký príbeh má ten náramok?“ spýtal sa vo výťahu.


  „Prosím?“


  „Ten náramok.“ Xavier ukázal bradou na náramok priateľstva na mojom zápästí. „Na tej akcii si ho nemala.“


  Stuhla som. O tom, že som navštevovala Pen, vedeli iba moje najbližšie priateľky a jeho som do toho kruhu zasvätených rozhodne nemienila pustiť.


  „Bol to darček.“ Viac som to nerozvádzala.


  „Hmm.“ Tváril sa, akoby niečo tušil. Na to, že celý večer nasával, bol priam zarážajúco všímavý.


  Našťastie na mňa ďalej netlačil a zvyšok cesty k hlavnému východu sme prešli mlčky.


  Mohla som však tušiť, že ticho medzi nami nepotrvá večne.


  „Nové pravidlá,“ ozval sa, len čo sme sa usadili na zadnom sedadle taxíka. „Keď budeme na dovolenke, nebudeš taká suchárka.“


  „Tak ma so sebou neber.“ Ani som sa na neho nepozrela a odpovedala na pracovný e-mail týkajúci sa nového potenciálneho klienta. V New Yorku bol ešte pracovný čas.


  „Dobrý pokus. Na to, že ma v podstate prenasleduješ, sa v mojej spoločnosti tváriš dosť otrávene.“ Teatrálne si priložil dlaň na hruď. „Trhá mi to srdce. Vážne.“


  „Viac by ťa bolelo, keby ťa odstrihli.“ Xavier mal po otcovej smrti zdediť miliardy dolárov. Zatiaľ však žil z nadštandardnej ročnej dávky, o ktorú by okamžite prišiel, keby porušil jednu z dvoch podmienok: musel ma aj naďalej zamestnávať ako svoju PR manažérku a nesmel urobiť nič, čím by poškodil dobré meno rodiny.


  Na druhú podmienku sa vzťahovalo pravidlo „trikrát a dosť“ a ja som, ktovie prečo, mala dohliadať na to, či ju Xavier dodržiava. Keď sa to dozvedel, narobil poriadny cirkus, no odvtedy sa s tým zmieril, hoci veľmi neochotne.


  Svoje právomoci som nezneužívala. Teraz som však bola len krôčik od toho, aby som mu udelila druhý čierny bod (prvý dostal na oslave svojich dvadsiatych deviatych narodenín v Miami).


  „Je to možné,“ odvetil Xavier, akoby sa ho to netýkalo. „Nech je, ako chce, toto na dovolenke robiť nemôžeš.“ Kývol hlavou k môjmu telefónu.


  „Čo? Pozerať si maily?“


  „Presne. Ak budeš pracovať, nebude to žiadna dovolenka.“


  Odfrkla som si. „Ak si vážne myslíš, že si celý týždeň neotvorím maily, tak si ešte viac mimo, ako som si myslela. Mám na starosti firmu, Xavier, a ak ma chceš v Španielsku, budeš hrať podľa mojich pravidiel.“


  „Aha,“ nadvihol jedno obočie. „Nemyslel som si, že si klamárka, Sloane. Ešte sme ani nikam nevyrazili a už porušuješ dohodu.“


  Keby mi strelil facku, malo by to rovnaký efekt. „Prosím?“


  Za celý život som si vyslúžila už mnoho nálepiek, ale klamárku zo mňa ešte nikto neurobil. Iste, občas som si pravdu ohla (ako mnohí PR manažéri, ktorí za niečo stoja), no pokiaľ išlo o záväzky, tie som vždy dodržala. Vždy.


  Aj to bol jeden z dôvodov, prečo som na tú debilnú dohodu s Xavierom vôbec kývla. Sľúbila som Pen, že sa dnes uvidíme, a jediná možnosť, ako to splniť, bolo prijať jeho požiadavky.


  „Žiadna robota, len zábava,“ zopakoval. „Dobre si pamätám, že toto bola jedna z podmienok, s ktorými si súhlasila. Kontrolovaním e-mailov v podstate pracuješ, takže porušuješ svoj sľub.“


  Došľaka, mal pravdu. Znova. Akosi som na túto podmienku načisto zabudla. Možno preto, lebo bola absurdná. Nemohla som celý týždeň ignorovať správy, ale takisto som nemohla porušiť sľub.


  „Navrhujem dodatok,“ poznamenala som stroho. „Súkromné maily si môžem kontrolovať, kedy chcem, a tie pracovné len vtedy, keď ich rovno prepošlem svojmu tímu.“


  Xavier prižmúril oči. Po niekoľkých sekundách sa mu na tvári objavil úsmev. „Dodatok sa schvaľuje. A teraz…“


  „Ehm, ehm,“ prerušil ho taxikár. Naša konverzácia ho zjavne unavovala. „Kam to bude?“ spýtal sa rázne.


  Ozvali sme sa obaja naraz.


  „Hotel Claridge’s.“


  „Letisko Stansted.“


  „Sľúbila si mi predsa dovolenku,“ hlesol Xavier, keď som naňho vypleštila oči. „Nastal čas, aby si si stála za tým, čo povieš.“


  „Do Londýna sme predsa dorazili len pred pár hodinami a do Španielska letíme až zajtra.“


  Z toľkého cestovania v jeden deň mi bolo zle.


  „Pozri, koľko je hodín. Päť minút po polnoci.“


  A naozaj. Bolo to presne tak. Zdalo sa, že dnes som zbierala len samé porážky.


  Poznámka do budúcna: nabudúce treba špecifikovať aj čas odletu, nielen deň.


  „V hoteli mám ešte batožinu. Musím si ju vyzdvihnúť,“ snažila som sa získať čas.


  „Vybavené.“ Namieril na mňa svoj mobil. „Práve som napísal nášmu hotelovému komorníkovi. Kým dorazíme na letisko, batožina už bude v lietadle.“


  „Už je dosť neskoro,“ chytala som sa ďalšej výhovorky, len aby som ten výlet oddialila. „Nie je bezpečné lietať o takomto čase.“


  Na takú absurdnú poznámku sa ani neunúval reagovať. Nočné lety boli predsa na dennom poriadku.


  Taxikár sa otočil a prebodol nás pohľadom. „Tak Claridge’s alebo Stansted?“ naliehal. „Nemám na vás celú noc.“


  „Stansted. Prepáčte, šéfe.“ Xavier hodil smerom k nemu hrsť bankoviek. „Ďakujem za pochopenie.“


  Spokojný vodič schmatol peniaze a dupol na plyn.


  Zdá sa, že nie som jediná, ktorá v prípade potreby podpláca šoférov.


  „Uvoľni sa, Luna,“ smial sa Xavier, kým sme sa šialenou rýchlosťou rútili poloprázdnymi ulicami. „Na týždeň máš oficiálne voľno. Užívaj si to.“


  Zovrela som pery. Stačí, ak ten týždeň prežijem bez zakopnutia. Nevedela som, ako presne by to „zakopnutie“ malo vyzerať, no čím viac sme sa blížili k letisku, tým väčšia tieseň sa mi vkrádala pod kožu.


  Netušila som, čo sa stane, keď prídem o ochranný štít, ktorý mi poskytovala práca, ale ak si Xavier myslel, že ma v Španielsku prekabáti a ja zložím zbrane, škaredo sa mýlil.


  Dovolenka-nedovolenka, zachovám si svoju tvár. Nikomu som nikdy nedovolila nazrieť pod povrch – aspoň nie hlbšie, než som sama chcela. A na tom sa nemalo nič meniť. Ani keď som mala stráviť týždeň nanúteného voľna s klientom, ktorý bol mojím úhlavným nepriateľom.


5. KAPITOLA

Xavier

Počas celého letu na Malorku sme so Sloane mlčali. Bol som si istý, že celý čas spriada nejaké diabolské plány na moju záhubu, po pristátí však zostali všetky ostré predmety čisté. Našťastie.

V tej chvíli sme boli takí vyčerpaní, že ani nenamietala, že budeme bývať v jednej vile, a ja som neprotestoval, keď si vybrala tú najlepšiu spálňu. Bol som rád, že môžem padnúť do postele a stratiť vedomie.

Napriek únave som spal nepokojne a neprestajne ma sužoval ten istý sen. Kráčal som po moste s Hersheym, čokoládovým labradorom, ktorého som mal ako dieťa. No zakaždým, keď som sa ocitol v polovici, sa medzery medzi doskami mosta roztvorili. Márne som sa pokúšal preskočiť tú priepasť alebo sa zachytiť zábradlia, aj tak sme sa vždy zrútili dolu. Dopadol som do tekutého piesku a bezmocne sledoval, ako rieka odnáša môjho milovaného psa.

Hershey už dávno nežil, zomrel na starobu, ale v tom sne na tom nezáležalo. Ťaživý pocit vlastného zlyhania ma sťahoval ku dnu silnejšie než samotný piesok.

Pád sa opakoval znova a znova, až kým som sa neprebudil s búšiacim srdcom, premočený od potu.

Tento sen ma v rôznych obmenách mátal už niekoľko rokov. Niekedy tam bol so mnou Hershey. Inokedy moja matka, starý kamarát alebo bývalá frajerka. Nech už to bol ktokoľvek, zakaždým to dopadlo rovnako.

Bezmocne som sa prizeral, ako umierajú.

„Seriem na to.“ Strhol som zo seba prikrývku a zdalo sa, že môj chrapľavý hlas úspešne odohnal zopár démonov.

Bolo len osem hodín. Obvykle nevyliezam z postele pred desiatou, no v tejto som už nedokázal vydržať ani minútu.

Pustil som si tú najstudenšiu sprchu a snažil sa zmyť zo seba zvyšky nočnej mory.

Bol to len sprostý sen. Nebudem si ním predsa kaziť dovolenku a rozhodne som sa nechystal pátrať po hlbšom význame. Sladká nevedomosť.

Začal som sa drhnúť ešte silnejšie.

Kým som sa utrel a hodil na seba tričko a nohavice, všetku tú úzkosť som úspešne zatlačil do úzadia, kam aj patrila.

Zamieril som do kuchyne, no na polceste som sa zarazil. Kútikom oka som zachytil nejaký rýchly záblesk pohybu.

Zostal som stáť ako prikovaný.

Na zadnej terase cvičila Sloane. V tielku a legínach na jogu. Legínach na jogu.

Vidieť niekoho cvičiť v športovom oblečení je síce bežné, ale Sloane? Poznal som ju tri roky a nikdy, naozaj ni­kdy, som ju nevidel v ničom inom než vo večerných šatách alebo v kostýme. Bol som presvedčený, že v tých perfektne padnúcich kostýmoch, ktoré zbožňuje, ešte aj spáva.

Pristúpil som o kúsok bližšie, načisto ohúrený tým bizarným pohľadom.

Sloane plynulo prechádzala z jednej krkolomnej pozície do druhej. Slnečné lúče jej dopadali na štíhle telo a zlatisté vlasy jej rámovali tvár ako svätožiara. Keďže si ma ešte nevšimla, netvárila sa pohŕdavo, frustrovane ani podráždene.

Bolo to… príjemné, ale zároveň trochu znepokojujúce. Akoby som sledoval levicu, ktorá prišla o pazúry.

Vtom jej pípol mobil. S úškrnom som sledoval, ako sa snažila nájsť rovnováhu, aby mohla odpísať jednou rukou, a hneď nato sa vrátila do pôvodnej polohy a zavrela oči.

„Obdivuhodné.“ Neodolal som, musel som to okomentovať. Oprel som sa o zárubňu a vopchal si ruku do vrecka teplákov. „Ale vieš, že pri joge ide hlavne o relax, však?“

Sloane prudko otvorila oči. Otočila sa a prebodla ma pohľadom. „Ako dlho tam stojíš?“ zavrčala.

Ach, stará dobrá podráždenosť. Čo keby sme ju skúsili ešte viac vytočiť?

„Dosť dlho na to, aby som ťa pristihol odpisovať.“ Pokrútil som hlavou a predstieral sklamanie. „Ešte sme tu len prvý deň a ty už porušuješ pravidlá. Mal som o tebe lepšiu mienku.“

Úsmev sa mi ešte rozšíril, keď sa Sloane vystrela, postavila a zastala len pár centimetrov odo mňa. Z takejto blízkosti som v jej modrých očiach videl sivé škvrnky a zacítil závan jej parfumu. Bol čistý a jemný, ako čerstvo vypraná bielizeň s nádychom jazmínu.

Boli to detaily, ktoré by som si na žene, ktorá ma prinajlepšom znášala a prinajhoršom mnou opovrhovala, vôbec nemal všímať. Lenže ja som si ich všimol. A odvtedy som na ne nemohol prestať myslieť.

„Neboli to pravidlá,“ odvetila Sloane. „Boli to spoločne dohodnuté podmienky. A navyše, neodpisovala som na pracovnú správu.“

„Budem hádať. Bol to ten tvoj objav z minulého rande.“

„Si tým rande nejako zvláštne posadnutý.“

Takže to bolo rande. To nepatrné pichnutie v žalúdku ma celkom zaskočilo, no podarilo sa mi ho zamaskovať nenúteným pokrčením plecami. „Nie je na tom nič zvláštne. Veď si známa tým, že chlapov zakaždým odpálkuješ.“

„To ma teší. Možno im to konečne dôjde a dajú mi pokoj.“

Sloane nechala jogu tak a preletela okolo mňa do obývačky.

Vliekol som sa za ňou. „Dobre, takže toto je tvoja prvá dovolenka za posledné roky. Čo máš dnes v pláne?

To, kedy si naposledy vzala voľno, bol len hrubý odhad, ale neopravila ma, čo bolo dosť smutné. Ľudia mi síce môžu vyčítať, že „nevyužívam svoj potenciál“, ale aspoň nie som otrokom e-mailov a rozmarov iných ľudí.

„Ešte neviem. Asi dočítam knihu.“ Očami preletela po luxusnom vybavení. Trojizbová vila sa pýšila nekonečným bazénom, vírivkou a prístupom na súkromnú pláž, no zdalo sa, že nič z toho na ňu neurobilo dojem.

„Tú, ktorú si čítala v lietadle?“ spýtal som sa neveriacky. „25 princípov krízovej komunikácie? Naozaj tú?“

Jej líca chytili ružovkastý nádych. „Je to najnovšie vydanie.“

„Panebože.“ K niečomu takému by ma nedonútila ani CIA a ona si to číta iba tak z pasie.

Predpokladal som, že len čo pristaneme na Malorke, ostrovná mágia urobí svoje a Sloane sa automaticky uvoľní. Očividne som sa mýlil.

Ak som chcel spoznať inú stránku jej osobnosti, budem ju z nej musieť vylákať. V opačnom prípade strávi celý týždeň s nosom v nejakej nudnej odbornej knihe a celá dovolenka vyjde navnivoč.

Pravdepodobnosť, že sa mi Sloane podarí presvedčiť, aby si ešte niekedy vzala voľno, bola v podstate nulová, takže toto bola moja jediná šanca vytiahnuť ju z jej komfortnej zóny.

Radšej som sa nezaoberal tým, prečo mi na tom tak veľmi záleží. Niekedy je múdrejšie neklásť otázky, na ktoré by ste mohli dostať nepríjemné odpovede.

„Vykašli sa na to. Si v najlepšom rezorte na Malorke. Musíš to využiť.“ V hlave mi skrsol nápad. „Viem presne, čo ti treba. Ideme.“

Sloane sa ani nepohla. „Nebudem s tebou chľastať za bieleho dňa.“

„Nie všetko, čo robím, súvisí s chľastom.“ Môj šibalský úsmev bol späť. „Toto sa ti bude páčiť. Sľubujem.“





„Nepáči sa mi to.“ Spaľujúci pohľad, ktorým ma Sloane prebodla, mohol smelo súperiť so šesťdesiatstupňovou horúčavou, ktorá sa okolo nás valila. „Vôbec sa mi to nepáči.“

„No vidíš. A presne na tejto frustrácii budeme dnes pracovať.“ Pohodlne som sa oprel a založil si ruky za hlavou. „Bude to ťažké, ale uvidíš, dostaneme to z teba.“

Sloane privrela oči. Najradšej by som ju prešacoval, či si sem náhodou neprepašovala sponku do vlasov, ktorú by mohla použiť ako provizórnu zbraň. Keďže by to však bolo prinajmenšom neslušné a ja som si svoj život vážil, nechal som ruky pekne pri sebe.

Po tom, čo som ju konečne presvedčil, aby tú svoju absurdnú knihu nechala vo vile, dotiahol som ju na raňajky do hotelovej reštaurácie a hneď nato aj do wellness. Ak niekto zúfalo potreboval dobrú masáž, bola to ona.

Našťastie sa v spa uvoľnil jeden balíček. Nanešťastie to bol balíček pre dvoch, a tak sme so Sloane skončili v súkromnej suchej saune v tvare iglu. Tým sa začala prvá z mnohých zastávok nášho exkluzívneho svadobného rituálu.

Sloane sa síce bránila zubami-nechtami, ale kombinácia môjho neodolateľného šarmu a neústupčivého, no láskavého presviedčania hotelovej recepčnej ju napokon zlomila.

„Takže takto tráviš celé dni?“ Preletela pohľadom po miestnosti obloženej cédrom. „Nie. Ešte jem, spím a trtkám.“ Pery sa mi zvlnili do úsmevu, keď pri tom slove stuhla. „Keby si to občas skúsila, možno by si bola menej… upätá. Poviem ti novinku, Luna, hlava ťa nebolí z toho účesu.“ Aj teraz mala vlasy stiahnuté do takého pevného drdola, že jej to muselo zastavovať krvný obeh. „Ale z nahromadeného napätia.“

„Omyl. Hlava ma bolí z toho, že sa musím zaoberať tebou.“ Trochu sa zavrtela, uterák jej skĺzol o kúsok nižšie a musel som sa premáhať, aby som sa tým nezaoberal. Nič poburujúce síce neodhalil, mojej fantázii to však úplne stačilo. „Okrem toho, ja som so svojím sexuálnym životom nadmieru spokojná, čo sa o tvojich milenkách určite nedá povedať. Tým som si istá.“

Niečo temné a nedefinovateľné sa mi zachvelo kdesi v hrudi. Skurvené raňajky. Malo mi napadnúť, že si tú poslednú klobásu radšej nemám dávať.

Ak z toho dostanem otravu jedlom, tak ten rezort zažalujem.

„Doteraz sa nikto nesťažoval, ale bežne sa takto bavíš s klientmi?“ spýtal som sa.





„Som tvoja PR manažérka. Mám v popise práce sledovať všetko, čo sa ťa týka.“











Keby…

